Aeropuerto Internacional Silvio Pettirossi

Aeropuerto Internacional Silvio Pettirossi ningo ha´e pepo'atãrupa tuichavéva oĩva Paraguáipe. Ko mba´yru veve guejyha opyta áva Lúkepe irundy légua Paraguaygui. Upépe oguejy umi aviõ oúva okaháre gui ha avei umi tuihavéva oúva ambue tetãgui. Silvio Pettirossi ningo ha´e paraguáigua aviador ypykue, upévare ko mba´yruveve guejyha oguereaha héra mandu´arãma opytáva. Ha katu oñepyrũ ypy ramoguare katu ojehero va´ekue "Aeropuerto Internacional Presidente Stroessner".

Aeropuerto Silvio Pettirossi ningo opyta Ñu Guasu (Campo Grande) ryepýpe. Upépe opyta avei hína Párke Ñu Guasu, ha Fuerza Aérea Paraguaya, avei jajuhu ko ñúme Primera Briada Aérea (Grupo Aerotáctico) ha Confederación Sudamericana de Fútbol.

Ambue mba´yruveve guejyha tuichavéva oĩva Paraguáipe ha´e hina Aeropuerto Internacional Guaraní, Ciudad del Estepe, aeropuerto guasu Mariscal Estigarribia (Chaco) ha avei aeropuerto internacional Pedro Juan Caballero peguá.

 Aerolíneakuéra 
Ko´ag̃aite ningo oĩ heta vuelo ko aeropuerto kóvape,omba´apo hína ko´ã aerolíneakuéra oñemboysýiva ko´ápe:

Aerolíneas Argentinas, oveve távaguasu Buenos Airesgotyo.
Aerosur, oho táva Santa Cruz de la Sierrape, ko táva opyta Volíviape
Gol Linhas Aéreas, oho Curitibape.
PLUNA, kóva ha´e aerolínea Uruguáigua ha oveve távaguasu Montevideo gotyo ha avei Punta del Estepe.
TACA Perú, oveve Limape, ha´éva hína Perú Retã tavaguasu.
TAM Airlines Paraguay ára ha ára ombojoaju Ciudad del Este, La Paz, Rio de Janeiro, São Paulo, Cochabamba ha Santiago de Chile.
Regional Paraguaya (Nomba´apovéima) ovevemo´ã hína kuri távaguasu Brasilia gotyo ha avei Florianópolispe.
Sol del Paraguay (Ne´irã gueteri oveve), oho va´erã hina Encarnación ha ambue táva Paraguái ryepýpeguápe.

 Jeporupyrã 

Ko aeropuerto oguereko heta comodidad umi pasaherokuérape g̃uarã, ha ekuéra ikatu ojuhu ápe "cajero automático", tenda omoambue hag̃uã viru ambue tetãyguá, kuatiañe´ẽ og̃uahẽha, kotyguasu ñemongetarã, koty kate, pumbyry, Ñandutiguasu Wi-Fi rupive ha ambueve mba´e.
 Hi´upy: rejuhúta café ha oĩ avei tenda ojehepyme´ẽha tembi´u opáichagua.
 Ñemuha: upépe ikatu rejoguá mba´ejegua mandu´arã ñande´ypykue rembiapo, ao, kuatiañe´ẽ, ha hetaiteve mba´e.
 Voko popegua: nde vosa ndepópegua remoĩ cinta transportadora ári ha ohóma hína nemba´yruvevépema voi. Avei oĩ karretilla ikatukuaáva reipuru.
 Noiporãiva peg̃uarã tenda: umi hasykatúva, oguata´ỹva térã ohecha´ỹva oguerekopaite hemikotevẽpy oipytyvõtava shupekuéra oñemongu´e hag̃uã pe hyepýre.

Mba´yruguata opytaha katu oĩ hína pe aeropuerto rokárape, upépe opyta mba´yrukuéra opáichagua ha oĩvoi tapicha oñangarekóva hesekuéra. Ojehepyme´ẽ 2.000 guarani upevarã. Namombyrýiete aeropuertogui opyta hotel kuéra iporã porãvéva oĩva Paraguaýpe.
Upéichante avei, pe aeropuerto ryepýpe oĩ pohanohára, tahachi renda ha peteĩ tupão´i.

 Mba'yruguata 
Mba'yrumýi Línea 30A ndegueraha Paraguayetépe voi tapeguasu España rupive 20 aravo'ipe. Oĩ avei taxi ndahepyietereíva. Ikatu avei ejokuái mba'yruguata ndegueraha haguã ambue táva pe.

 Marandu oñeguenohẽ ko´ã tendágui 
 Ñanduti rogué Dirección Nacional de Aeronáutica Civil de Paraguay
 Horario de Vuelos
 Ground Handling Service (FBO) - Aeropuerto Internacional Silvio Pettirosi - Asunción-Paraguái
 Fligth Service Internacional S.A - Ground Handling/FBO - Aeropuerto Internacional Silvio Pettirosi ha Aeropuerto Internacional Guaraní
 ISGE Air - FBO Handling Services in Airports International of Paraguay kóva ko ñanduti rogué oĩ ingléspe añónte

Ñemohenda:Pepo'atãrupa Paraguáigua
Ñemohenda:Lúke